










2
ועדת חוקה, חוק ומשפט
7.2.2005
[bookmark: _GoBack]הכנסת השש-עשרה									נוסח לא מתוקן
מושב שלישי




פרוטוקול מס' 403
מישיבת ועדת החוקה, חוק ומשפט
יום שני, כ"ח בשבט התשס"ה (7 בפברואר 2005), שעה 9:00





סדר היום: הצעת חוק סדר הדין הפלילי (סמכויות אכיפה - חיפוש בגוף החשוד) (תיקון) (נטילת אמצעי זיהוי ומאגר נתוני זיהוי), התשס"ד-2004



נכחו:

חברי הוועדה: מיכאל איתן-היו"ר
                         עזמי בשארה
                         אליעזר (צ'יטה) כהן
                         איוב קרא
                        


מוזמנים:        גלי בן-אור,עו"ד              ממונה (ייעוץ חקיקה), משרד המשפטים
                        גבי פיסמן,עו"ד               משרד המשפטים
                        דני גבע                            מח' משפטית שב"כ
                        סנ"צ שירה זמיר             ק. מעבדה מז"פ, המשרד לביטחון פנים
                        סנ"צ חן גפני                   קצין מעבדה במז"פ (המחלקה לזיהוי פלילי)
                         רחל גוטליב                    סגנית היועצת המשפטית, המשרד לביטחון פנים
                        רפ"ק ג'ודי נאיוף            המשרד לביטחון פנים
                        פנחס ברגמן                    המשרד לביטחון פנים
                        קארין מרידור,עו"ד        סנגוריה ציבורית
                         ד"ר נעה דיוואן
                         לילה מרגלית,עו"ד         האגודה לזכויות האזרח
                         רב סרן אלעד אייל          ק. ייעוץ בדבל"א, משרד הביטחון



ע' ליועצת משפטית: אפרת רוזן

מנהלת הוועדה: דורית ואג

קצרנית: יפעת שפרכר



הצעת חוק סדר הדין הפלילי (סמכויות אכיפה - חיפוש בגוף
החשוד) (תיקון) (נטילת אמצעי זיהוי ומאגר נתוני זיהוי), התשס"ד-2004


היו"ר מיכאל איתן:

	אני מתכבד לפתוח את הישיבה. אנחנו דנים היום בהצעת חוק סדר הדין הפלילי (סמכויות אכיפה - חיפוש בגוף החשוד) (תיקון) (נטילת אמצעי זיהוי ומאגר נתוני זיהוי), התשס"ד-2004. 

אפרת רוזן:

הגענו לפרק ד', סעיף 11יג (א) "משטרת ישראל רשאית לערוך השוואה בין נתוני זיהוי שהופקו מאמצעי זיהוי או מדגימה ביולוגית שאינה אמצעי זיהוי, שניטלו לפי הוראת חוק זה או לפי כל דין אחר לבין נתוני הזיהוי שבמאגר, והכל למטרות האמורות בסעיף 11טו(א); ובלבד שהשוואה כאמור של נתוני זיהוי שלא מתקיימים לגביהם התנאים להכללה במאגר לפי הוראות סעיף 11יב תהיה השוואה חד-פעמית".

היו"ר מיכאל איתן:

מה זה אמצעי זיהוי?

גלי בן-אור:

	אמצעי זיהוי זה שלושת הדברים שמותר לנו לקחת מאדם.

אפרת רוזן:

	טביעת אצבעות, תצלום של אדם ודגימה ביולוגית שהיא אחת מ-3 דגימות.

היו"ר מיכאל איתן:

ביחד יש לנו 5 פריטים שהם אמצעי זיהוי. כאן מדובר על כך שבנוסף ל-5 תהיה דגימה ביולוגית שאינה אמצעי זיהוי.

גלי בן-אור:

כל דבר שאני מוצאת בזירה ואני יכולה להפיק ממנו נתוני זיהוי גנטיים. בזירת עבירה אני יכולה למצוא מגוון רחב של דברים. 

היו"ר מיכאל איתן:

מה זה נתוני זיהוי?

גלי בן-אור:

אני מפיקה מתוך אמצעי הזיהוי את הפרופיל הגנטי.

היו"ר מיכאל איתן:

	למה את משתמשת במילה "גנטי", הרי חלק מזה הוא לא בהכרח גנטי?




גלי בן-אור:

	אתה צודק. 

היו"ר מיכאל איתן:

יש לנו את אמצעי הזיהוי, שזה החומר שאנחנו מוצאים בזירה. ממנו אנחנו מפיקים נתוני זיהוי שרשומים בתוך מאגר. 

גלי בן-אור:

זה הסעיף שאומר לי מה מותר לי לעשות, איזה סוג של השוואות מותר לי לעשות עם כל סוגי הנתונים שיש בידי.

היו"ר מיכאל איתן:

ואז אומרים לנו שמשטרת ישראל רשאית לערוך השוואה בין נתוני זיהוי שהופקו מאמצעי זיהוי או מדגימה ביולוגית שאינה אמצעי זיהוי, לנתוני הזיהוי שבמאגר.

גלי בן-אור:

מדובר בהצלבת נתונים. 

היו"ר מיכאל איתן:

אנחנו משווים את זה עם הנתונים, לא עם אמצעי הזיהוי.

גלי בן-אור:

כי זה מה שבר-השוואה.

היו"ר מיכאל איתן:

	מה הם נתוני הזיהוי שלא מתקיימים לגביהם התנאים להכללה במאגר?

רחל גוטליב:

הגבלנו נטילה של די. אנ. אי רק לעבירות מסוימות. נניח שמצאו בזירה דגימה ביולוגית ששייכת לעבירה אחרת. אפשר להשוות רק פעם אחת. המשמעות של השוואה רב- פעמית היא הכללה במאגר. 

היו"ר מיכאל איתן:

	בין מה למה?

רחל גוטליב:

בין נתוני זיהוי שאי אפשר להכליל במאגר. מותר להכליל במאגר רק לאחר שיש חשוד.

אפרת רוזן:

יכולים להיות נתוני זיהוי שאתה לוקח מאדם ואתה לא יכול להכליל במאגר, כמו למשל טביעת אצבע ממעוכב. 

רחל גוטליב:

שם יש הסדר ספציפי.

אפרת רוזן:

יש הסדר ספציפי רק אם הוא יבוא למשטרה.

גלי בן-אור:

קבענו את ההכללה במאגר לגבי עבירות ספציפיות. כשהאדם נמצא באופן קבוע במאגר, אז לכאורה נעשית השוואה לגבי הנתונים שלו כל הזמן. גם אם מישהו נחקר אצלי במשטרה בשל עבירה פחותה יותר, אני אעשה השוואה חד-פעמית למאגר כדי לוודא שאותו אדם לא חשוד, שהדגימות שלו לא מקושרות לאיזו שהיא עבירה הרבה יותר חמורה שלא היתה לי יכולת לדעת שהוא קשור אליה. אני אעשה את זה פעם אחת.

היו"ר מיכאל איתן:

ואם אחרי חצי שנה הוא בא עוד פעם?  

גלי בן-אור:

באותה פעם שהוא נמצא אצלי בחקירה אני יכולה להשוות.

היו"ר מיכאל איתן:

כתוב פה חד-פעמית לכל החיים, לא חד-פעמית לחקירה.

גבי פיסמן:

אם הפקתי נתוני זיהוי בנסיבות שמותר לי להפיק נתוני זיהוי לפי החוק, אז אני יכולה לעשות השוואה חד- פעמית.

גלי בן-אור:

אנחנו מדברים על כל מפגש שיש לו עם המשטרה שמקים עילה חדשה לחקירה נגדו. אני באותה הזדמנות חגיגית אבדוק שהוא לא מבוקש אצלי באיזו שהיא עבירה מאוד חמורה. היו דברים מעולם. היו אנשים שנחקרו בגלל עבירות פחותות, כשבסוף התברר שהם היו מבוקשים בגין עבירות חמורות בהרבה.

היו"ר מיכאל איתן: 

	האם על דגימה ביולוגית שאינה אמצעי זיהוי יש נתונים במשטרה? 

אפרת רוזן:

בוודאי, כמו למשל אם מצאו אותה בזירת עבירה.

היו"ר מיכאל איתן:

דגימה שאינה ביולוגית היא טביעת אצבעות או צילומים. מה לגבי דגימת זרע?



אפרת רוזן:

דגימות של זרע אפשר לקחת רק מזירת עבירה, אי אפשר לקחת מהחשוד. 

היו"ר מיכאל איתן:

מה זה משנה מאיפה נלקח הדי.אנ. אי? 

אפרת רוזן:

	די. אנ. אי הוא אותו די. אנ. אי בכל תא בגוף.

היו"ר מיכאל איתן:

למה אנחנו מנסחים את הסעיף בצורה כל כך מסורבלת? 

אפרת רוזן:

את אמצעי הזיהוי אנחנו רוצים להגדיר בצורה מצומצמת, כי רק אותו אפשר לקחת מהחשוד. אנחנו לא רוצים לאפשר לקחת מהחשוד כל דגימה ביולוגית.

היו"ר מיכאל איתן:

אנחנו מדברים פה על העניין של ההשוואה. 

אפרת רוזן:

	אנחנו רוצים לתת למשטרה אפשרות לבוא לזירת עבירה ולקחת כל מה שהיא מוצאת שם שהאדם השאיר.

היו"ר מיכאל איתן:

למה אנחנו מסתבכים כאן עם הביולוגית?

אפרת רוזן:

כי אין לנו דרך אחרת להגדיר. יש את האמצעי זיהוי שדיברנו עליו, ויש דגימה ביולוגית שהיא לא אמצעי זיהוי.  חייבים להבחין בין השניים.

היו"ר מיכאל איתן:

האם הסעיף הזה לא מנוסח בצורה קצת מסורבלת? אנחנו מדברים על כך שאפשר יהיה לעשות השוואה בין נתונים שהופקו לבין הרישומים שישנם במשטרה. זה בעצם המשמעות של הסעיף. מה זה משנה לנו כרגע אם זה מדגימה ביולוגית או מדגימה שאינה ביולוגית? יש במשטרה מאגר. מה שאנחנו רוצים זה שלמשטרה תהיה אפשרות לעשות השוואה בין הנתונים.

גלי בן-אור:

אנחנו יכולים לנסות לפשט. 




היו"ר מיכאל איתן:

ברגע שלמשטרה יש זכות להחזיק מאגרי מידע, היא יכולה לעשות השוואה בין כל מה שהיא מוצאת לבין נתוני המידע שיש לה.

גלי בן-אור:

זירת עבירה זה נוסח של שפת יום-יום מבחינה זו שהיא יכולה להתפרס לכמה זירות. אם מתבצע רצח במקום מסויים והרוצח לוקח את הסכין וזורק אותו במקום אחר, אז המקום האחר הוא לא זירת עבירה.

היו"ר מיכאל איתן:

לא אמרתי זירת עבירה.

גלי בן-אור:

זאת הכוונה. אני יכולה להשוות את כל מה שאני לוקחת באופן חוקי, או את כל מה שאני מוצאת אגב מילוי תפקידי למאגר.

לילה מרגלית:

אם הסמכות הזאת לא תהיה מוגבלת, אז המשטרה תוכל לקחת דגימות שהיא מוצאת מכוס שמישהו שתה בתחנת משטרה ולערוך השוואות למאגר.

היו"ר מיכאל איתן:

אני לא מדבר על הצד של המטרות. המשטרה לצורכי חקירה תהיה רשאית לעשות השוואה עם מאגרי הנתונים שבידה. 

אפרת רוזן:

	האצבע צריכה להיות על מה נמצא במאגר וממי לוקחים, לא על ההשוואה עצמה. אנחנו צריכים לפקח על מה נכלל במאגר, לא על עצם ההשוואה.

גלי בן-אור:

אפשר לכתוב שמשטרת ישראל רשאית לערוך השוואות לצורך המטרות המנויות בסעיף 11טו, אל מול נתוני הזיהוי במאגר.

היו"ר מיכאל איתן:

זה לא בהכרח צריך להיות כאן. זה לא קשור בדי. אנ. אי, זה קשור בכל בנק המידע שיש במשטרה. נקודת הבקרה שלנו היא על מה שיש בבנק המידע של המשטרה, על מה מותר להם לאסוף ועל מה שאסור להם לאסוף. ברגע שמותר להם להקים מאגר של די. אנ. אי, ברור שמותר להם לעשות השוואה. אין הבדל מבחינתנו בין מאגר הדי. אנ. אי למאגר התצלומים או למאגר טביעות האצבע.

אפרת רוזן:

אנחנו לא עושים את האבחנה בין סוגי המאגרים, אנחנו אומרים שיש נתונים מסויימים שלא נשווה אותם.



גלי בן-אור:

סייגנו את עצמנו לגבי דברים מסוימים שאמרנו שלגביהם לא תיערך השוואה.

היו"ר מיכאל איתן:

	אז תגידו לי מה הם אותם דברים.

אפרת רוזן:

אנחנו לא רוצים שישוו בין נתוני זיהוי שיופקו ממה שנתפס בחיפוש של קורבן העבירה לנתונים במאגר, אלא אם תינתן ההסכמה של קורבן העבירה.

גלי בן-אור:

זה סעיף 11יג (ב)(1). כשיש קורבן או עד אני יכולה לעשות את החיפוש אל מול המאגר  רק אם הוא נתן הסכמה מפורשת.

היו"ר מיכאל איתן:

מותר לכם להחזיק תמונות של כל אזרח?

גלי בן-אור:

לא, רק של חשוד, נאשם או מורשע.

היו"ר מיכאל איתן:

אתם אומרים שלא תעשו השוואה אפילו אם התמונה של האדם נמצאת במאגר.

אפרת רוזן:

אלא אם הוא נותן את הסכמתו.

רחל גוטליב:

חשוב לנו לקבל את הסכמת הקורבן, כמו למשל בעלה של הנאנסת. 

היו"ר מיכאל איתן:

אבל הוא לא הקורבן כאן. 

רחל גוטליב:

	הוא עד.

היו"ר מיכאל איתן:

יכול גם להיות שהוא חשוד.

אפרת רוזן:

כל עוד נשללה האפשרות לקשר בינו ובין ביצוע העבירה.

היו"ר מיכאל איתן:

אנחנו מדברים על מצב שבו מבקשים מבעלה של קורבן האונס שייתן דגימת זרע על מנת שאפשר יהיה להוציא אותו מכלל..

גלי בן-אור:

זה לא קשור למאגר, זה קשור לחקירה הספציפית.

אפרת רוזן:

אנחנו מדברים על מקרה אחר. יש את תאי הזרע שנמצאו אצל נפגעת העבירה. אנחנו מדברים על מצב שניקח את תאי הזרע האלה ונשווה אותם למאגר, לא שנבקש מהבעל. 

היו"ר מיכאל איתן:

אנחנו מבקשים את רשותו לעשות את ההשוואה.

אפרת רוזן:

אנחנו לא מבקשים את רשותו, אנחנו מבקשים את רשות נפגעת העבירה.

גלי בן-אור:

כי לקחתי את הדגימה מעל הגוף שלה. אם הייתי מוצאת את זה על סדין, אז לא הייתי צריכה לבקש רשות מאף אחד. 

היו"ר מיכאל איתן:

	איך את יודעת למי שייכת הדגימה?

גלי בן-אור:

אני לא יודעת. אני צריכה לבקש רשות מהנאנסת לקחת את תאי הזרע שנמצאו על גופה.  אני צריכה לקחת את הפרופיל שלה כדי לעשות הפרדה.

אפרת רוזן:

	אנחנו מדברים כרגע על השוואה.

היו"ר מיכאל איתן:

למה להשוואה אני צריך את ההסכמה שלה? 

אפרת רוזן:

	כי אתה צריך לקחת את זה ממנה.

היו"ר מיכאל איתן:

	את ההסכמה שלה אני צריך כדי לקחת, לא כדי להשוות. האם אני בפרק הנטילה או שאני בפרק ההשוואה?

אפרת רוזן:

	אתה נמצא בסעיף ההשוואה.

היו"ר מיכאל איתן:

 מה זה קשור לקורבן העבירה? מה זה עניינו מה אני עושה עם זה? אני צריך את הסכמתו לנטילה, לא להשוואה.  אני בא לקורבן העבירה ומבקש ליטול מעל גופו שערה. אני יכול להסביר לו כדי שהוא יסכים.

אפרת רוזן:

בסעיף ההסכמה לנטילה חייבים להסביר לו לשם מה. 

היו"ר מיכאל איתן:

אני צריך את רשותו להשוות? מה זה עניינו?

גלי בן-אור:

אנחנו נקטנו בגישה של לכבד את הקורבן.

היו"ר מיכאל איתן:

כיבדתי אותו כשביקשתי ממנו רשות לקחת ממנו. אחרי שלקחתי ממנו אני לא צריך יותר רשות ממנו. את צריכה שהוא יהיה בלחץ? אחרי כך הוא יגיד שהוא לא מסכים שיעשו השוואה. למה יש לו זכות להגיד את זה בכלל?

גלי בן-אור:

במועד הנטילה אני מדברת איתו על זה.

היו"ר מיכאל איתן:

את זה כבר עשינו.

לילה מרגלית:

אפשר לברר את הסכמתו באותו רגע. 

היו"ר מיכאל איתן:

אי מוכן שזה יהיה כתוב בפרק הנטילה, לא בפרק ההשוואה. הניסוח כאן הוא ניסוח לקוי במובן הזה שאנחנו מערבבים בין ההכללה במאגר להשוואה. ההשוואה היא דבר קל, לא צריך לציין אותה במיוחד כאן. כל דבר שהמשטרה עושה אני כותב בחוק? יש לה סמכויות חקירה.  

לילה מרגלית:

ההשוואה עצמה כרוכה בפגיעה מסויימת בפרטיותו של אדם. נניח שעד הולך לתחנת המשטרה ושותה שם כוס קפה.

היו"ר מיכאל איתן:

זאת עוד פעם נטילה.

לילה מרגלית:

המשטרה לוקחת את הכוס.

היו"ר מיכאל איתן:

זאת בעיה של נטילה. 

לילה מרגלית:

	זה לא מוסדר בשום מקום.

היו"ר מיכאל איתן:

זאת בעיה אחרת. אנחנו צריכים להיות שמרנים וקפדניים בזמן הנטילה, כי שם יכולים לפגוע בפרטיותו של אדם.  אם המשטרה אומרת שהיא נוטלת את זה בתנאי שהיא לא תעשה בזה שימוש, אז ברור שאסור לה לעשות בזה שימוש . אנחנו נגדיר מתי מותר ליטול, מה הם הסייגים של הנטילה. מרגע שניטל כל פרק ההשוואה מיותר. למשטרה יש מאגר על-מנת שאפשר יהיה לעשות השוואות. את יכולה להגביל. אם יש מקרים שזה חד-פעמי, אז זה ניטל גם בצורה שזה ישמש להשוואה חד-פעמית.  

גלי בן-אור:

לא איכפת לי לשנות את הנוסח.

אפרת רוזן:

בסעיף של הנטילה מהאדם שהוא קורבן עבירה או עד כתוב כך: "לא יערוך שוטר חיפוש אלא לאחר שהסביר לאדם את מטרת החיפוש". נוסיף פה גם את זה שהוא יסביר לו שאפשר יהיה להשוות את זה למאגר.

דני גבע:

הוא יכול להגיד שהוא מוכן שייקחו, אבל הוא לא מוכן שיעשו השוואה.

גלי בן-אור:

נניח שיש על גופה דגימות של שני גברים. אני צריכה לקחת את מה שיש על גופה, לבודד את הפרופיל הגנטי בין שתי דגימות הזרע, ולקחת את הפרופיל הגנטי שלה כדי לוודא שאני מבודדת גם אותו.

היו"ר מיכאל איתן:

את צריכה את הסכמתה?

גלי בן-אור:

רק בשביל לקחת. 

היו"ר מיכאל איתן:

את אומרת לה שאת לוקחת את זה בשביל להשתמש לצורכי חקירה, את לא צריכה להתחיל להסביר לה את כל זה. 

גלי בן-אור:

את הדגימה של הבעל אני לא שמה במאגר.

היו"ר מיכאל איתן:

	היא במצב שהיא צריכה לקבל מידע מלא מה הולך לקרות. יש לה את הזכות להגיד שהיא לא רוצה שייקחו. צריכים להסביר לה. ברגע שהיא נתנה את הסכמתה הכל בסדר. כל מה שתעשו ביניכם לבינה צריך להיות מוסכם. עבודת ההשוואה היא לא הנקודה. תחשבו איך לעשות את זה יותר פשוט.

לילה מרגלית:

השאלה מה מהות ההסכמה שתינתן.

היו"ר מיכאל איתן:

אני לא אומר לך לא להקפיד, אני אומר שצריך להקפיד בשלב הנטילה.  יש מצבים שהחוק מאפשר נטילה גם ללא הסכמה, אבל יש מצבים שהחוק אומר שצריך לקבל את ההסכמה. הרבה פעמים נפגעי עבירה נלחמים נגד המשטרה על מנת שלא יזהו את העבריין. זה יום-יום קורה.

	11יג (ב) "על אף הוראות סעיף קטן (א) לא תיערך השוואה כאמור באותו סעיף קטן, בהתקיים אחד מאלה: (1)לעניין נתוני זיהוי שהופקו ממה שנתפס בחיפוש לפי הוראות סעיף 14, המזהים את האדם שבו נערך החיפוש – לא ניתנה הסכמה לעריכת ההשוואה - , לפי הוראות סעיפים 14א או 14ב, לפי הענין; (2) לעניין נתוני זיהוי שהוקפו מאמצעי זיהוי או מדגימה ביולוגית שאינה אמצעי זיהוי, שניטלו מאדם והמזהים אדם אחר, או שניטלו ממקום, מחפץ או  מגופה – זהותו של האדם שאותו הם מזהים ידועה ונשללה אפשרות לקשר בינו לבין ביצוע העבירה".

גלי בן-אור:

זה הסעיף שאומר מה אני לא משווה. אני לוקחת את כל הדגימות ואני מנטרלת. את טביעת האצבע של האדם שהתלונן שפרצו לו לדירה אני לא שמה במאגר, אני אשים אותה בחוץ. המטרה של הסעיף הזה היא לנטרל בין אלה שהם אנשים תמימים לאלה שהם חשודים  בביצוע העבירות. לכן הוספנו את הסייג שאני יודעת מי האדם ושנשלל הקשר בינו ובין ביצוע העבירה.

היו"ר מיכאל איתן:

תנסחו הכל מחדש. תשתדלו שזה יהיה פחות קפדני לגבי עניין ההשוואה. גם בנטילה את יכולה להגיד שיש לך זכות ליטול ללא השוואה. 

רחל גוטליב:

לגבי סעיף 1 אין חולק, אפשר לשים את זה בסעיף 14 כי שם באמת מוסדר ההסדר כולו. עניינו של סעיף 2 הוא נטילה מהזירה. סמכות נטילה מהזירה לא הסדרנו בשום מקום. 

היו"ר מיכאל איתן:

אנחנו לא מדברים כאן על הסכמה של נטילה כי אין כאן אלמנט כזה, אלא על מצב של השימוש במאגר. זאת הוראה כללית שצריכה לבוא ולומר למה משמש המאגר. זה חלק מהמגבלות של אי שימוש במאגר. אנחנו אומרים שהמאגר לא יכול לשמש מקרים שבהם נשלל הקשר בין האדם שאותו מחפשים לעבירה. זה יכול להיות גם אם ניטלה ממנו וגם אם לא ניטלה ממנו. 




רחל גוטליב:

נכניס את זה לשימוש במאגר.

היו"ר מיכאל איתן:

אנחנו אומרים שלא ישתמשו במאגר למקרים שאין בהם קשר בין האדם לביצוע העבירה. יכול להיות שצריך שזה יהיה בהסכמתו. ללא הסכמתו אתם לא יכולים לעשות את זה.

לילה מרגלית:

בסעיף 11יב, בחלק שהתייחס לסמכות הנטילה ממקום או מחפץ נעשו כמה תיקוני נוסח  כדי להבטיח שזה באמת יהיה זירת העבירה.. 

גלי בן-אור:

נצטרך לעשות את זה באותו סגנון של הסעיפים המקבילים. 

היו"ר מיכאל איתן: 

	11יד (א) "המאגר ינוהל במשטרת ישראל בידי שוטרים מהמחלקה לזיהוי פלילי, שהמפקח הכללי הסמיכם לכך. (ב) השר לביטחון הפנים יקבע, בהסכמת שר המשפטים, הוראות בדבר ניהול המאגר ודרכי השימוש בו, ורשאי הוא לקבוע, בין השאר, הוראות בדבר חלוקת המאגר למדורים שונים, לפי סוגים שונים של נתוני זיהוי".

אפרת רוזן:

אנחנו מדברים על תצלום, טביעות אצבע או די. אנ. אי.

רחל גוטליב:

חשבנו גם על  משהו בתוך המאגר.

היו"ר מיכאל איתן:

זה יהיה באישור ועדת החוקה של הכנסת. 11טו(א) "משטרת ישראל רשאית לעשות שימוש במידע שבמאגר למטרות אלה בלבד: (1) לצורך חקירת עבירה, לרבות חקירה לצורכי חילוט רכוש, ולצורך הליך פלילי;" מה זה חקירה לצורכי חילוט רכוש?

רחל גוטליב:

זאת חקירה שהתכלית שלה להגיע לרכוש.

היו"ר מיכאל איתן:

אנחנו מרחיבים מאוד את הנושא של חילוט אזרחי בעבירות מסוימות שאינן שייכות לעבריינים אלא לצדדים שלישיים תמימים. 

רחל גוטליב:

	מדובר ברכוש נגוע.



היו"ר מיכאל איתן:

ניקח סיטואציה בה אדם מחזיק מכונית - אין חילוקי דעות שאין לו קשר לביצוע העבירה -שהיא ברת חילוט בגלל שהיא הופקה מרווחים של ארגון פשע. גם הוא נכנס לתוך המאגר.

אפרת רוזן:

אנחנו לא ניטול ממנו את אמצעי הזיהוי. אנחנו מדברים על משהו שקיים.

היו"ר מיכאל איתן:

(2) "לצורך מניעת עבירות וסיכולן ולצורך מניעת פגיעה בביטחון המדינה; (3) לצורך אימות או בירור זהותם של אדם או של גופה, שזהותם אינה ידועה או מוטלת בספק, ולצורך איתור נעדרים או שבויים;" היתה הצעה שיהיה מאגר אזרחי נפרד.

גלי בן-אור:

שם זה לגבי פיגועים המוניים או רעידות אדמה. אנחנו בשלבי הכנה.

היו"ר מיכאל איתן:

(4) "לצורך מחקר בקשר למטרות האמורות בפסקאות (1) עד (3), שאושר בידי המפקח הכללי או מי שהוא הסמיך לכך". 

קארין מרידור:

אנחנו חושבים שהסעיף הזה רחב מידי. מניעת פגיעה בביטחון המדינה נראה לנו רחב מידי. 

דני גבע:

זה מה שמפריע לכם? מפריע לכם שהמאגר ישמש למניעה וסיכול? 

קארין מרידור:

אם חוקרים עבירה פלילית או עבירה של ביטחון המדינה, אז ודאי שזה ראוי.  מה זה מניעה לעתיד? מה זה מניעה שהיא לא חקירה?

היו"ר מיכאל איתן:

מדובר פה על מניעת עבירות. לפגוע בביטחון המדינה זאת לא עבירה? 

דני גבע:

	בוודאי.

היו"ר מיכאל איתן:

למה אתה צריך בכל מקום שיהיה כתוב ביטחון המדינה?  אני הייתי הראשון שהייתי רץ למחוק את זה.

דני גבע:

היא דיברה על הריישה של הסעיף.

היו"ר מיכאל איתן:

מה רע אם יהיה כתוב כאן "לצורך מניעת עבירות וסיכולן"?

דני גבע:

מניעת פגיעה בביטחון המדינה זה יותר רחב מאשר מניעת עבירה באופן ספציפי?

היו"ר מיכאל איתן:

למה אתה צריך את זה? אני לא יכול לאשר לך משהו שהוא לא מוגדר. אני לא נותן לך להיות הפרשן של מה זה ביטחון המדינה לצורך זה שאתה תוכל לנצל את הסעיף הזה.

עזמי בשארה:

השאלה מה זה ביטחון המדינה, מה זה לצורך מניעה.

היו"ר מיכאל איתן:

תן לי להוריד את העניין של ביטחון המדינה במובן הרחב שלו. למה אנחנו צריכים את זה? אין לנו מספיק עבירות בחוק?

דני גבע:

הסעיף הראשון מדבר על חקירת עבירה.

היו"ר מיכאל איתן:

גם על מניעת עבירות. אם יש עכשיו חשד שמישהו מרגל, אז אני רוצה למנוע עבירה של ריגול. למה אני צריך את המושג המעורפל הזה של מניעת פגיעה בביטחון המדינה? זה מריח לא טוב, זה עושה לכם יחסי ציבור לא טובים. למה אתם צריכים את זה בכלל?

דני גבע:

הנוסח הזה קיים..

היו"ר מיכאל איתן:

הבעיה שאנחנו לא מתבגרים. צריך להתבגר.

גלי בן-אור:

הנוסח של החוק הזה מבוסס על פרק מסוים בחוק מידע גנטי. משם לקוחה ההוראה הזאת.

היו"ר מיכאל איתן:

	אני לא יודע מה הם עשו שם, אני יודע מה אני עושה פה.

גלי בן-אור:

הנושא של מניעת עבירות מופיע גם בחקיקה במדינות אחרות.




היו"ר מיכאל איתן:

אני מסכים למניעת עבירות. הטענה שלי היא שהביטוי של ביטחון המדינה הוא נחלת העבר. אנחנו היום יותר חכמים, יותר מתוחכמים, יותר מבינים רגישויות, לא כותבים ביטויים מפחידים שאין בהם שום צורך. 

אפרת רוזן:

צריך למחוק את הסייפה של סעיף 11טו(א)(2).

קארין מרידור:

הערה שלנו היתה לעניין צורכי מחקר. עניין של צורכי מחקר זה בעייתי, על אחת כמה וכמה שזה מאושר בידי המפקח הכללי או מי שהוא הסמיך לכך.

גלי בן-אור:

המחקר הוא אך ורק על הפרופילים, לא על הדגימות. אנחנו מדברים על המידע שבתוך המאגר. במאגר עצמו יש רק את הפרופילים. המחקר הוא מחקר סטטיסטי לשיפור תהליכי הזיהוי והעבודה של משטרת ישראל. זה לא מחקר בבני אדם, אלא מחקר בתוצר לוואי גולמי.   אנחנו מדברים רק על מחקר סטטיסטי.

לילה מרגלית:

כל הקונספציה כאן פסולה. 

היו"ר מיכאל איתן:

	המידע הזה יכול להיות מידע בעל חשיבות רבה לדברים אחרים. למה שלא ננצל אותו? נגיד שזה יכול לאתר מחלות מסוימות.

גלי בן-אור:

את זה אנחנו לא רוצים.

היו"ר מיכאל איתן:

למה?

גלי בן-אור:

לא מקובל לערב את הדברים האלה. אני עושה שימוש אך ורק לצורך פלילי במה שלקחתי לצורך פלילי.  מה שאני לוקחת לצורך בריאותי אני משתמשת אך ורק לצורך בריאותי.

היו"ר מיכאל איתן:

מה אם יהיה מחר מחקר מסוים שירצה להשתמש במאגר המידע שיש במשטרה? 

גלי בן-אור:

יש לי כללים מאוד קפדניים על מחקר רפואי. 

היו"ר מיכאל איתן:

מה זה משנה?

גלי בן-אור:

אנחנו כפופים להם. צריך הסכמה מפורשת של אדם להיכלל במחקר רפואי.

היו"ר מיכאל איתן:

זה לא מחקר רפואי עליו. 

לילה מרגלית:

אף מחקר רפואי הוא לא על אותו אדם.

היו"ר מיכאל איתן:

האדם צריך להשתמש במחקר רפואי.

גלי בן-אור:

כשעושים מחקר לצורך גילוי מחלות, לצורך מניעה של מחלות, לצורך ניסוי במחלות, הכללים של המחקר הרפואי קובעים שאני צריכה הסכמה מפורשת של האדם, אני צריכה אבחנה בין רופא מטפל לרופא שעורך מחקר. האדם יכול לחזור בו מההסכמה שהוא נתן בכל עת. יש כללים מאוד מפורטים, מאוד מקיפים.  אנחנו בכלל לא רוצים להיכנס לעניין הזה. יש ועדת הלסינקי שמאשרת את המחקרים.

היו"ר מיכאל איתן:

אני לא יכול להבין איך יכול להיות שכשיש כלי שיכול לסייע לאנשים במצוקה... זה לא פוגע באף אחד. 

ד"ר נעה דיוואן:

לקחת פרופיל גנטי של בן אדם, שהוא תלוש מכל שאר הנתונים שלו, זה דבר שהוא חסר ערך בימינו אלה. אפשר להעביר את הנתונים של מאגר שמי ידוע למאגר נתונים נוסף שיהיה אנונימי לחלוטין.

היו"ר מיכאל איתן:

	על זה מדובר. מה זה משנה אם יש היום מאגר ובשאילתה מוציאים את כל הנתונים חוץ מהשם, או אם שמים במאגר נפרד?  זה אותו דבר. 

עזמי בשארה:

הבעיה היא משפטית-ערכית, לא מדעית. אנשים יתחילו לחשוף מידע בשביל מחקר. זאת תהיה המטרה.  האקדמיה תבקש מהמשטרה שתתן לה נתונים.  צריך להפריד בין הדברים האלה.

גלי בן-אור:

זאת היתה הכוונה שלנו.



היו"ר מיכאל איתן:

עזמי, אתה מציב איזו שהיא בעיה. מה שאמרת עכשיו זאת לא סיבה מספקת שנוותר על מידע. זה אומר שאם יש מידע כזה, אתה צריך להסדיר גישה שלא תלויה בהסכמת המשטרה. אתה עוקף את זה. אסור לנו בעולם המודרני לוותר על מידע. צריך להקפיד על השימוש בו, צריך להיות זהירים לא לפגוע בפרטיות, בביטחון, בכל מיני דברים. הראש שלנו צריך להגיד שזרימת מידע זה שם המשחק של הקידמה. חייבים שהמידע יזרום בצורה מבוקרת.  אתה יכול להגיד לי: תשמע, מיקי, אני לא רוצה שתתפתח מערכת יחסים בין האקדמיה למשטרה. אני אומר שאם יש אפשרות להשתמש במידע לצורכי מחקר צריך לעשות את זה. אני רוצה לעודד מחקר. אני מעוניין שהמדינה תתקדם, לא שתהיה שבויה במחסומים. 

עזמי בשארה:

אל תהיה פנאטי של קידמה. תפקידי ותפקידך זה לא לקדם מחקר אלא זכויות. 

היו"ר מיכאל איתן:

	אני לא מסכים לזה.

עזמי בשארה:

	אני לא חסיד של קידמה בכל מחיר. הקידמה הכי גדולה במרכז אירופה נעשתה בכוח. 

היו"ר מיכאל איתן:

את הביטוי "בכל מחיר" נטשתי בגיל מסוים, למדתי שהוא לא עובד. אין בכל מחיר כלום. אני בעד קידמה, אני מוכן להתפשר עם הרבה דברים בעד הקידמה. הזכות לחיים היא זכות קדושה, היא זכות על. הקידמה יכולה להציל חיים. הקידמה היא אמצעי לעשות דברים טובים. לצערנו הטכנולוגיות גם יכולות להשתמש בזה לדברים רעים. אנחנו לא אומרים שבגלל שאפשר לעשות עם זה דברים רעים שלא נעשה בכלל,  אנחנו אומרים שנעשה את זה בצורה מבוקרת.

גלי בן-אור:

אנחנו בדקנו מודלים של חקיקה במדינות אחרות. בשורה ארוכה של מדינות ראינו שניתן לעשות שימוש במידע לצורך מחקר ולכן אפשרנו את זה, כשבכל המדינות האלו הכוונה היתה למחקרים סטטיסטיים. זה מה שהתכוונו לתת. 

אני אחזור לחוק מידע גנטי, שזה החוק שמסדיר במדינת ישראל את השימוש המותר בבדיקות גנטיות. לגבי בדיקה גנטית למחקר שמוגדרת בחוק הזה נאמר שניתן לקחת מאדם רק בהסכמה בכתב, להבדיל מבדיקה גנטית רגילה ששם לא בהכרח נדרשת הסכמה. נדרש מתן הסבר מפורט לאדם. הוא יכול אפילו לתת הסכמה לבדיקה מסויימת. אני לא יודעת למי מכם יצא לתת בדיקות גנטיות בשנים האחרונות, אבל ההסכמות שלנו הן מאוד ספציפיות. אתה נותן הסכמה לבדיקה של גן מסויים או מחלה מסויימת. הכל היה מתוך ראיה של ההשלכות והמידע העצום שיש בתוך המידע הגנטי. אנחנו לא רוצים לפתוח את זה בתוך החוק הזה. 

אני מבינה את הראייה שלך כאילו יש לי את המידע ביד. אני מזכירה לכם שאנחנו הגבלנו את עצמנו כאן רק על הנתונים לזיהוי. הסברנו בפעמים הקודמות שזה רק נתונים על החלק בתוך הדי.אנ. אי שלא כולל בכלל מידע על מחלות, שלא כולל בכלל מידע על תכונות אופי. זה המידע שאין בו שום אינפורמציה. כל המחקר שאני יכולה לעשות על המידע הזה הוא רק כדי לדעת אם האתרים שאני משתמשת בהם הם אכן אתרים שמזהים באופן  ייחודי וודאי את האדם. רק על זה אנחנו מבקשים. זה נכון שלכאורה יש בידי כמות חומר עצומה. אני בשום אופן לא רוצה לפתוח את זה. החשש ממאגרים גנטיים גדולים היה שיהיה את המידע הזה בידי המדינה או גורמים חזקים שיעשו בו כל מיני שימושים. אתה חושב על שימוש ראוי ורצוי של מחקר גנטי לצורך קידום הרפואה וקידום האנושות שנתפש כמשהו מאוד רצוי ולכאורה מי יכול לחלוק על זה, אבל יכולים להיות עוד שימושים במאגר. חברות ביטוח ירצו לדעת איזה מידע יש לבני אדם בתוך המאגר, כדי לסווג להם מחדש את פרמיית הביטוח שלהם. יכולים מעבידים להשתמש במידע הגנטי הזה כדי לדעת מי נשא של מחלות, ואז לקבל או לא לקבל אותו לעבודה. זאת הסיבה שעשינו סגירה הרמטית של העניין.

היו"ר  מיכאל איתן:

	לקבל לעבודה זה לא רלוונטי, כי אנחנו מנתקים את הקשר בין הזהות של האדם לבין הנתונים. באשר לחברות הביטוח - הם כבר מקיימים מאגר כזה. חוקקנו כאן חוק שמאפשר להם לעשות את זה.

גלי בן-אור:

לא לגבי מידע גנטי.

היו"ר מיכאל איתן:

נכון. לוקחים כל מיני פרופילים של מבוטחים לקביעת גובה הפרמיה. 

גלי בן-אור:

כיוון שהמידע הגנטי נתפש כלא ודאי.. 

היו"ר מיכאל איתן:

לא מעניינים אותי כעת חברות הביטוח או המעבידים. את אמרת שזה יכול לשמש למטרות חשובות, אבל מכיוון שזה יכול לשמש למטרות שליליות לא תעשו בזה שום שימוש. התפישה הזאת לא מקובלת עלי. באותה מידה אפשר לוותר על הרבה מאוד דברים.

גלי בן-אור:

אתה מסתכל על מחקר רפואי בתור משהו מאוד ראוי. כשאנחנו עבדנו על מידע גנטי היו אנשים שישבו בוועדה ואמרו שהם לא מוכנים שהדגימות שלהם ישמשו למחקר לצורך בריאות הנפש.  

היו"ר מיכאל איתן:

לא יגלו לעולם. אני לא מוכן שכתוצאה מהמאגר הזה אפשר יהיה לראות שלמישהו יש א', ב' או ג'.

גלי בן-אור:

אתה אומר שאתה מנתק את הזיהוי.

היו"ר מיכאל איתן:

	בהחלט.

אפרת רוזן:

אתה נמצא פה במאגר שמלכתחילה נחשב למאגר של עבריינים.

היו"ר מיכאל איתן:

מה זה משנה כשאת מנתקת את הזהות של האדם מתוכו?

אפרת רוזן:

אם ידעו כי ניטלה דגימה ביולוגית מאדם שהוא עבריין, אז ינסו לבודד את הגן לעבריינות.

היו"ר מיכאל איתן:

מה רע בזה?

אפרת רוזן:

זה לא ייגמר.

היו"ר מיכאל איתן:

אני לא יודע את הזהות של האדם. 

עזמי בשארה:

מאיפה אתה יודע שתנותק הזהות של האדם? למה אתה כל כך בטוח בזה?

אפרת רוזן:

	אפשר מהאתרים האלה לדעת על עדות מסוימת.

היו"ר מיכאל איתן:

זה מצוין. הלוואי ויהיו לנו את הנתונים האלה. מה רע יהיה אם נדע שעברייני מין או פדופילים זה תוצאה של פגיעה גנטית? מה רע יהיה בזה לאנושות? יהיה רע אם יגידו על אדם מסוים את זה, אבל אם נדע סטטיסטית שיש קשר בין..

עזמי בשארה:

בשביל מה אתה צריך את המשטרה בשביל זה?

היו"ר מיכאל איתן:

	כי הם מחזיקים את כל החומר. 

גלי בן-אור:

לא נכון. לעוד אנשים יש את החומר הזה. בבתי חולים יש כמויות עצומות של דגימות ביולוגיות. גם שם לא עושים את זה. מחקר רפואי זה מחקר שכפוף לכללים. צריך את ההסכמה של הנפגע,  צריך אישור של ועדות אתיקה.

היו"ר מיכאל איתן:

	אני לא רוצה שהנבדק יהיה קשור לזה.

גלי בן-אור:

אבל הוא קשור כי זה החומר שלו. 



היו"ר מיכאל איתן:

מה שמעניין אתכם זה המשטרה, לא כל העולם.  

גלי בן-אור:

זה בכלל לא הכיוון. 

עזמי בשארה:

הם רוצים לשמור על הזכויות, ואנחנו דוחפים אותם לפגוע בזכויות.

היו"ר מיכאל איתן:

הם לא רוצים. כל ארגון רוצה בלעדיות על המידע לעצמו. זה הכלל. 

עזמי בשארה:

בסעיף השני כתוב שיש להם זכות למסור לידי גוף ציבורי. אני אתנגד לסעיף הזה.

אפרת רוזן:

אני לא רוצה שזה יהיה המפקח הכללי של המשטרה, אני רוצה שזה יהיה גוף אחר.

היו"ר מיכאל איתן:

	לא המפקח הכללי יחליט. 

גלי בן-אור:

יש את הוועדה המייעצת. 

אפרת רוזן:
	
	אני חושבת שצריכה להיות ועדה בסגנון של ועדת הלסינקי. 

היו"ר מיכאל איתן:

	הוועדה הזאת צריכה להיות ועדה עם אנשי מדע, עם אנשי אתיקה.

גלי בן-אור:

אתה פותח את זה לכיוונים שאני לא רוצה. בדיוק בגלל זה עשיתי את זה מפכ"ל המשטרה, כדי שזה יהיה מצומצם. 

אפרת רוזן:

אנחנו נשאיר את המידע מצומצם, אבל מי שיאשר אותו חייב להיות עם ראייה יותר רחבה. 

גלי בן-אור:

אבל אין שם רק איש משטרה.

עזמי בשארה:

כל מי שמוסיף פה גורע. זה יישאר מידע טכני- משטרתי. 

גלי בן-אור:

לא איכפת לי שזה לא יהיה המפכ"ל אלא ועדה מייעצת שתהיה מורכבת משופט בית משפט מחוזי, קצין משטרה בכיר ממז"פ ורופא גנטיקאי או גנטיקאי קליני כמשמעותו בחוק מידע גנטי.   

היו"ר מיכאל איתן:

מי ממנה אותו?

גלי בן-אור:

שר המשפטים והשר לביטחון הפנים.

היו"ר מיכאל איתן:

זה לא טוב. הייתי מבקש שלצורך העניין הזה תזמינו את נשיא האקדמיה הלאומית למדעים, כדי שנשמע מה עמדתו. 

	11טו (ב) "משטרת ישראל רשאית למסור מידע מן המאגר לידי גוף ציבורי, לשימושו למטרות המנויות בסעיף קטן (א), בלבד, במסגרת מילוי תפקידו".

אפרת רוזן:

בדיון הראשון כשדיברנו על ההגדרה של גוף ציבורי החלטנו שההגדרה כמו שהיום לא תישאר על כנה, אבל עדיין לא החרגנו בין שתי גירסאות: או שזאת תהיה רשימה סגורה שתיקבע בחוק, או שזאת תהיה רשימה שאפשר יהיה להוסיף עליה, באישור ועדת חוקה.

היו"ר מיכאל איתן:

	יש לנו הרבה מאוד גופים ציבוריים שעוסקים בחילוט רכוש ומבצעים חקירות. הקומבינציה כפי שמופיעה פה אומרת שאפשר למסור מידע למכס.

רחל גוטליב:

יש רשימה סגורה.

אפרת רוזן:

יש רשימה מוגדרת, עוד לא קבענו אם היא סגורה או לא. 

לילה מרגלית:

בגלל ההשלכות המרחיקות לכת של ההגדרה הזאת אמרנו שזאת חייבת להיות רשימה סגורה.

גלי בן-אור:

מדובר ברשויות תביעה, כמו המרכז הלאומי לרפואה משפטית, שזה גוף מקביל למז"פ, צה"ל, השב"כ וכל גוף אחר שקבע שר המשפטים בצו. האפשרות היא להוסיף על זה באישור ועדת חוקה.

לילה מרגלית:

או להתנות את זה בתיקון חקיקה.

גלי בן-אור:

חשבנו שצריך איזה שהוא סוג של גמישות שלא בחקיקה ראשית למקרה שיש דברים שלא חשבנו עליהם.

היו"ר מיכאל איתן:

אני מציע שזה יהיה בחקיקה, ללא אישור ועדת חוקה.  

רחל גוטליב:

	נראה לי שאם שר המשפטים קובע בצו וזה מובא לאישור ועדת חוקה, אנחנו משיגים את אותו דבר.

היו"ר מיכאל איתן:

אני מפחד שהוועדה תייחס לזה כלאחר יד. 

גלי בן-אור:

אף אחד לא מתייחס לאישור של ועדת חוקה כלאחר יד.

רחל גוטליב:

אנחנו מבקשים שזה לא יהיה בחקיקה ראשית אלא בצו של שר המשפטים, באישור ועדת חוקה.

היו"ר מיכאל איתן:

אנחנו משאירים את זה בשתי גרסאות.

לילה מרגלית:

יש הבדל משמעותי בין מצב שבו קובעים רשימה סגורה ואפשר לתקן את זה בחקיקה ראשית, לבין מצב שבו מראש אומרים שנותנים פתח להרחבת הרשימה. בגלל האופי המאוד רגיש של המידע הזה..

היו"ר מיכאל איתן:

אני בדעתך, אבל נשאיר את זה לסוף.

לילה מרגלית:

כאן כתוב שהמשטרה יכולה להעביר את זה באופן גורף וכולל כל אימת שזה דרוש במסגרת מילוי תפקידיה. אנחנו רוצים שיהיה ברור שצריכה להיות בקשה פרטנית למידע ספציפי, לא שבאופן כללי יתנו גישה למידע זורם.




רחל גוטליב:

ההערה שהעלתה לילה נכונה. הפתרון שלה הוא בסעיף 11יד(ב), באותן תקנות שיובאו לאישור ועדת חוקה. 

לילה מרגלית:

הבעיה היא שלפי הגישה הזאת כל עוד לא ייקבעו מגבלות בתקנות הסמכות תהיה רחבה וגורפת.

רחל גוטליב:

אין דבר כזה. חייבים תקנות. אם אין תקנות, אז לא ברור מה הם דרכי השימוש במידע במאגר.

לילה מרגלית:

יש לא מעט מקרים שהתקנות מאחרות לבוא ובינתיים עושים שימוש בחוק. לכל הפחות צריך לציין בסעיף 11יד (ב) את העניין של העברת מידע. צריך לציין שזה צריך להיות על סמך בקשה פרטנית.

אפרת רוזן:

אפשר ב11יד(ב) לכתוב "הוראות בדבר ניהול המאגר ודרכי השימוש בו, לרבות הוראות בדבר מסירת מידע מהמשטרה לגופים ציבוריים".

לילה מרגלית:

זה בסדר, רק השאלה היא אם לא צריך לבוא לידי ביטוי כבר בסעיף טו(ב) העובדה שמדובר על בקשה פרטנית, לא על משהו גורף. 

רחל גוטליב:

לא איכפת לי שייכתב כמו שלילה אומרת, כלומר על פי בקשה מנומקת שתוגש למשטרה.

אפרת רוזן:

כשאנחנו קובעים מנגנון כזה בחוק אנחנו גם נדרשים לקבוע אפשרות ערר על החלטה. זה בעייתי לכתוב את זה פה.

רחל גוטליב:

אין לי בעיה בחקיקת משנה. אנחנו יכולים לומר שנכין את התקנות תוך כדי, לא נעכב.

אפרת רוזן:

אנחנו נחשוב על דרך שלא תוכל להיעשות העברת מידע בלי זה.

לילה מרגלית:

איך אנחנו מבטיחים שבתקנות ייכתב שזה על סמך בקשה מנומקת?



אפרת רוזן:
	
	התקנות הן באישור ועדת חוקה.

רחל גוטליב:

אנחנו מתכוונים לכתוב את זה.

לילה מרגלית:

אנחנו מעדיפים מצב שבו הסמכות מוגדרת בצורה ברורה בחוק, לא משאירים את זה..

היו"ר מיכאל איתן:

אני מציע שזה ייכתב בחוק.

אפרת רוזן:

האם ברור שגופים ציבוריים לא יכולים להעביר מידע בינם לבין עצמם?

רחל גוטליב:

לדעתי זה כתוב.

היו"ר מיכאל איתן:

	למה שזה לא יהיה בחוק?

אפרת רוזן:

	זה מה שאני חושבת. חשבתי שראוי להגיד שמשטרת ישראל יכולה למסור מידע מהמאגר לגוף ציבורי, אבל שגופים ציבוריים בינם לבין עצמם לא יוכלו להעביר את המידע.

דני גבע:

העברה צריכה להיות על ידי היתר מפורש בחוק. 

רחל גוטליב:

אנחנו מדברים על רשויות התביעה. האם רשויות התביעה רשאיות להעביר את זה לבית משפט?

אפרת רוזן:

לא. 

רחל גוטליב:

	ראוי שהן יהיו רשאיות להעביר.

אפרת רוזן:

כרגע הן לא יכולות להעביר.

רחל גוטליב:

נניח שרשות חוקרת קיבלה את זה וזה הפך להיות חלק מחומר החקירה שהנאשם מקבל. 

אפרת רוזן:

הוא לא זכאי לראות את הפרופיל, הוא זכאי לראות את מה שמסיקים מזה.

גלי בן-אור:

צריך להגיש את זה גם לבית משפט. 

אפרת רוזן:

אפשר להגיד את המילים: "למעט העברה לנאשם ולסניגורו". 

גלי בן-אור:

	בסעיף 14ח כתוב שזה לא גורע מהעמדה לעיון ולשימוש בחומר חקירה, כמשמעותו לפי החסד"ק.

אפרת רוזן:

	ואז זה יכול להגיע לנאשם או לסניגור שלו.

גלי בן-אור:

	זאת הכוונה.

היו"ר מיכאל איתן:

(ג) "משטרת ישראל רשאית למסור מידע מן המאגר לפי הוראות חוק עזרה משפטית בין מדינות, התשנ"ח-1998 (להלן - חוק עזרה משפטית), לידי מדינה אחרת כמשמעותה בחוק האמור"

רחל גוטליב:

חוק עזרה משפטית מאפשר העברת מידע לבקשת מדינה אחרת. בחוק עזרה משפטית כתוב  שהמידע הוא כזה שניתן להעביר לרשות ציבורית אחרת בישראל. אם מתקבלת בקשה כזאת, אז לכאורה אפשר להעביר מידע מהמאגר למדינה אחרת.

גלי בן-אור:

זה במסגרת שיתופי פעולה בין רשויות תביעה ורשויות חוקרות.

אפרת רוזן:

לצורך מה זה?

היו"ר מיכאל איתן:

מה כתוב בהסכמים שיש לנו?

רחל גוטליב:

החוק לא מדבר על הסכמים, הוא מדבר על בקשה למדינה אחרת.

עזמי בשארה:

כל מדינה?

היו"ר מיכאל איתן:

האם יכולה להיות מדינה שניתן לה והיא לא תיתן לנו?

אפרת רוזן:

יכול להיות. 

היו"ר מיכאל איתן:

אני רוצה לדעת אם יש בסיס של הדדיות, אני לא שואל מה צריך לבדוק בשביל זה.

רחל גוטליב:

יש הסדר שלם של איך מגישים בקשה, מי הגורם שרשאי לאשר. הפנינו להסדרים הקיימים.

אפרת רוזן:

אתם מפנים לכל חוק עזרה משפטית. חוק עזרה משפטית גם מדבר על הליכים אזרחיים, לא רק על הליכים פליליים. זאת הבעיה. אנחנו לא רוצים להעביר מידע גנטי שיש לנו אצלנו לשימוש בהליכים אזרחיים במדינות אחרות כשאנחנו לא יודעים מה ההגבלות ומה המגבלות שיש באותן מדינות. אם מפנים רק לסעיף 32 זה יכול לפתור את הבעיה.

גלי בן-אור:

יש הליך מסויים שדנים בבקשה ובודקים אותה.  יש את העניין של ההדדיות בין מדינות. זה האינטרס של המדינה לשתף פעולה בדברים האלה. הרבה פעמים זה יכול להיות אנשים שלנו שנמצאים בחו"ל, שיש לנו אינטרס להעמיד אותם לדין שם, או ההיפך.  ההצעה הזאת לסייג את זה לסעיף 32 בהתאם למנגנונים הקבועים בחוק עזרה משפטית סוגרת את זה משני הכיוונים. 

היו"ר מיכאל איתן:

בסדר. 11טז הצגת תצלומים מהמאגר (א) "שוטר רשאי להציג לציבור תצלום הכלול במאגר, למטרות האמורות בסעיף 11 טו(א), בהתקיים אחד מאלה: (1) התצלום של אדם  אדם שיש לגביו חשד כי הוא קשור לעבירה שלצורך חקירתה, מניעתה או סיכולה נדרשת הצגת התצלום;"

אפרת רוזן:

מה זה אומר להציג לציבור את התצלום?

היו"ר מיכאל איתן:

מה הכיתוב שאתם שמים מתחת לתמונה שאתם מפרסמים?

אורי יעלון:

רק תמונה.

היו"ר מיכאל איתן:

אנחנו מדברים כרגע על כך ששוטר רשאי להציג לציבור תצלום הכלול מהמאגר. לוקחים תמונה של בן אדם, שמים אותה באינטרנט, בעיתון ובטלוויזיה. מה הכיתוב שמופיע?  

גלי בן-אור:

בשלב של לקיחת אמצעי זיהו יכולתי לקחת תצלום מאדם שהוא חשוד, נאשם או מורשע בעבירה. עכשיו אני נמצאת במצב שאני חוקרת עבירה. אם יש לי סיבה סבירה להאמין שהתצלום של האדם הזה מצוי בידי, אני יכולה להציג אותו. 

עזמי בשארה:

מי ישפוט את הסבירות הזאת?  מי מחליט שההחלטה הזאת סבירה?

גלי בן-אור:

אנחנו מדברים על כל המדרג, מההצגה לאדם בודד עד המקרים שבהם אני נאלצת להציג את זה לציבור.

עזמי בשארה:

מי יבקר את ההחלטה של פרסום התצלום של האדם בציבור? האדם יהיה ידוע ברבים כמבוקש.

אפרת רוזן:

צריך להפריד בין חשודים לאנשים שהם לא חשודים. לגבי חשוד אפשר להפעיל אמות מידה שונות.

לילה מרגלית:

בתסקיר החוק, בסעיף המקורי לא היה מדובר על פרסום ברבים אלא על הצגת תמונה של חשוד לאדם מהציבור. 

היו"ר מיכאל איתן:

אנחנו שואלים על מדיניות משטרת ישראל לגבי פירסום תמונות של נעדרים, של חשודים, של עובדים מצטיינים. מה המדיניות? מי מחליט מתי? מה שיקול הדעת? איזה סוגי כיתובים יש?

לילה מרגלית:

אנחנו מקבלים לא מעט תלונות באגודה לזכויות האזרח, החל מאנשים ששירות בתי הסוהר מפרסם תמונות שלהם ברבים ללא רשותם, וכלה באנשים שראש רשות מקומית מפרסם ברבים את תמונותיהם. 

היו"ר מיכאל איתן:

מה המדיניות של המשטרה שמפרסמת מידי פעם בפעם תמונות? 

פנחס ברגמן:

אני מחזיק פה את פקודת המטה הארצי שעוסקת בנושא הזה של פרסום תמונות של אנשים שהם דרושים לחקירה ולא הגיעו,  אנשים שהם חייבי מעצר, זאת אומרת שיצא נגדם צו מעצר ולא מצליחים לבצע אותו כי הם נמלטים, או של אנשים שביצעו עבירות חמורות כמו חשודים ברצח  או באונס. יש שני מנגנונים עיקריים. המנגנון הראשון זה שפונה ראש היחידה החוקרת באותה פרשה למחלקת החקירות במטה הארצי. הוא מבקש אישור לפרסם תצלום של אותו אדם בתפוצה שהיא אך ורק משטרתית, כלומר שהתצלומים תלויים רק באולמות בתחנות משטרה. במקרים מיוחדים, שזה אך ורק בעבירות חמורות כמו רצח, אונס או שהאדם נמלט, יש סמכות לחוקר לפנות לקצין החקירות המחוזי ולבקש ממנו העברת תצלום לאמצעי התקשורת. זה כולל את כל אמצעי התקשורת הכתובה והאלקטרונית. קצין החקירות המחוזי פונה לדובר משטרת ישראל. הוא מתייעץ עם ראש מחלקת החקירות במטה הארצי. אם ניתן האישור זה מפורסם בכלי התקשורת. זאת המדיניות כפי שהיא מנוסחת בחוזר.

אפרת רוזן:

איך זה מפורסם?

פנחס ברגמן:

אם מדובר על המצב הרגיל יותר, אז זה מפורסם בחוזר. יש פלקט שמופיעה בו תמונה, שמופיע השם של האיש. נאמר שם שהוא דרוש לחקירה ושכל היודע מתבקש למסור פרטים. הוא תלוי רק בתחנות משטרה, הוא לא מתפרסם בעיתונים. כשדרוש פלוני או אלמוני בעבירה של רצח, תופיע תמונה עם הפרטים, עם הנסיבות בעיתונות או בטלוויזיה.   "שידור חוקר" זה עוד מקום שבו יוצג אדם. זה לא מוסדר בנוהל.

עזמי בשארה:

החוק פה מטפל בעניין של הנפגע.  במדינת ישראל צו מאסר לא מוציא בית משפט, המשטרה מוציאה. במקרה כזה של פרסום תמונה צריך אישור של שופט. אם יש למשטרה סיבות טובות להגיד שהאיש חשוד באונס, אז בשביל לפרסם את תמונתו צריך אישור שופט. זה עניין מאוד כבד. אני אומר שצריך לפרסם , אבל צריך אישור של שופט.

לילה מרגלית:

זאת גם עמדתנו.

גלי בן-אור:

אנחנו התכוונו להליך החקירה בתחנת המשטרה אל מול עדים או קורבנות.

אפרת רוזן:

	זה (3). אנחנו מדברים על (1) ו(2).

רחל גוטליב:

קבענו שהדרך שבה זה יבוצע תיקבע בפקודות המשטרה, לא בשיקול דעת של שוטר.

היו"ר מיכאל איתן:

	זה לא משנה, אנחנו לא יכולים לאשר כזה דבר. 



אפרת רוזן:

צריך לעשות אבחנה בין פיסקה (1) ל(2), כי מדובר על שני מצבים שונים. פיסקה (1) מדברת  על אדם שיש לגביו חשד שהוא קשור לעבירה שלצורך חקירתה, מניעתה או סיכולה נדרשת הצגת התצלום. הדבר השני זה הצגת תצלום שנדרש לשם בירור קשר אפשרי  בין האדם המופיע בתצלום לעבירה.

גלי בן-אור:

למשטרה יש אלבום תמונות. כשאדם אומר שמישהו פרץ לביתו, אומרים לו לדפדף באלבום כדי לראות אם הוא מוצא מישהו. 

אפרת רוזן:

	זה (2)?

גלי בן-אור:

	כן.

אפרת רוזן:
	
	אז שלא ייכתב ששוטר רשאי להציג לציבור.

עזמי בשארה:

זאת לא הצגה לציבור.

גלי בן-אור:

אנחנו כתבנו ציבור מתוך כוונה שזה יכיל את הכל, אבל אפשר לעשות אבחנה בין הצגה לאדם שהוא עד או קורבן להצגה לציבור הרחב.  

אפרת רוזן:

לגבי הצגה לעד או לאדם אני מעדיפה שזה יהיה קצין, לא שוטר, ולגבי הצגה לציבור עדיף שזה יהיה צו שיפוטי.

רחל גוטליב:

אני לא בטוחה שצריך צו שיפוטי. אפשר אישור של דרג יותר בכיר. 

עזמי בשארה:

בשביל להאריך את מעצרו של אדם נדרש אישור שופט. למה אי אפשר שזה יהיה אותו דבר לגבי פרסום תמונתו? 

אורי יעלון:

צריך לברר למה התמונה שלו הגיעה מלכתחילה. 





אפרת רוזן:

נניח יש אדם שריצה את עונשו והתצלום שלו נמצא במאגר. נניח גילו שנעשה מעשה אונס בשכונה מסויימת שהאדם שריצה את עונשו גר שם.  איזו סיבה יש לפרסם את תמונתו ברבים? 

היו"ר מיכאל איתן:

	אם הוא לא חשוד, אז לא יפרסמו.

אפרת רוזן:
	
	הוא חשוד מעצם העובדה שהוא עבריין מין.

רחל גוטליב:

המטרה של הפרסום לציבור היא על-מנת לקבל את עזרת הציבור.

אפרת רוזן:

זה רק אם האדם חשוד.

רחל גוטליב:

	לא בהכרח חשוד.

היו"ר מיכאל איתן:

יש הבדל בין זה שאתה עומד בתחנת משטרה ומראה למישהו תמונה, לבין זה שאתה שם את התמונה ב"ידיעות אחרונות". אתם מוכרחים להפריד.  עכשיו הכל כלול.

גלי בן-אור:

אנחנו נכין נוסח בהתאם להנחיות שקבעתם.

היו"ר מיכאל איתן:

	אני לא קובע לכם כלום. כשתחשבו על זה בנפרד הפתרונות שלכם יהיו שונים. ברור שלא צריך צו של שופט כדי ששוטר יבצע את עבודתו בתחנת משטרה, אבל מצד שני כששמים ב"ידיעות אחרונות" אולי כן צריך.  

הישיבה ננעלה בשעה 11:10






